L'article 79 de la Llei General Pressupostària, aplicable a la Generalitat de Catalunya en virtut de la Disposició transitòria segona de l'Estatut d'Autonomia, determina els requisits de l'expedició, pagament i justificació dels manaments "a justificar".
La complexitat administrativa que va adquirir el Tresor de la Generalitat fa necessari preveure amb antelació suficient la descentralització de la Caixa Central de la Tresoreria General, amb la finalitat d'apropar l'Administració al ciutadà.
Per altra banda, el Decret 179/1980, de 23 de setembre, va estructurar la Direcció General del Tresor i del Patrimoni, i això fa necessari que de forma totalment provisional es procedeixi a la normalització de les funcions que són de la seva competència en matèria de Tresor, fins que el Parlament de Catalunya promulgui una Llei formal que reguli les matèries compreses en aquesta Ordre.
Atès el que disposa l'article 13 del Reglament de Règim Interior de la Generalitat de Catalunya, de 18 de març de 1978, i a proposta de la Direcció General del Tresor i del Patrimoni i la Intervenció General,
Article primer.- 1.A partir del dia primer de gener de 1981, totes les quantitats lliurades "en ferm", amb caràcter als Pressupostos de la Generalitat, a favor dels Habilitats de Departament o Dipositaris de Caixes Secundàries i que hagin d'ésser distribuïdes entre diferents perceptors en pagament d'adquisicions o subministraments, seran situades a la sucursal del Banc d'Espanya on hagin de fer-se efectives, en un compte corrent obert a nom de l'Habilitació o Caixes Secundària que hagi d'abonar les obligacions de què es tracti.
2.A partir del dia primer de gener de 1981, totes les quantitats lliurades "a justificar", amb càrrec als Pressupostos de la Generalitat, a favor dels Habilitats de Departament o Caixes Secundàries hauran d'acomplir els requisits establerts en el paràgraf anterior, llevat dels que es refereixen a dietes i despeses per comissions de servei, i seran situades a la sucursal del Banc d'Espanya que correspongui.
Article segon.- 1.El compte corrent a què fa referència l'article anterior, punt 1, serà únic per a tots els manaments "en ferm" l'import dels quals correspongui a una mateixa Habilitació de Departament o Caixa Secundària, i es denominarà: Departament de..........
Habilitació.- Compte corrent per a fons lliurats "en ferm".
L'obertura del compte corrent és competència del conseller de cada Departament, que ho comunicarà a la Direcció General del Tresor i del Patrimoni (Tresoreria General).
2.El compte corrent establert a l'article anterior, punt 2, serà únic per a tots els manaments de pagament "a justificar" per obligacions d'una mateixa Direcció o Servei i es denominarà Tresor de la Generalitat.- Departament de......., Servei de.......
Compte corrent per a bestreta de fons "a justificar".
L'obertura d'aquestes comptes corrents i la seva determinació incumbirà a la Direcció General del Tresor i del Patrimoni.
Article tercer.- Els manaments de pagament afectats per aquesta Ordre es transferiran directament als comptes corrents esmentats, amb la inscripció: Per a ingrés simultani del seu import al Compte Corrent del Departament de........, Habilitació, per a fons lliurats "en ferm", respectivament.
Article quart.- 1.L'Habilitat del Departament lliurarà talons contra les disponibilitats del Compte Corrent del Banc d'Espanya segons les necessitats.
Els esmentats talons seran autoritzats pel secretari general tècnic i pel mateix habilitat.
Podrà existir a l'Habilitació del Departament, per al pagament de petites obligacions, una quantitat en metàl·lic que no excedeixi el total de deu mil pessetes.
2.En els pagaments "a justificar" s'actuarà d'acord amb el que disposa en l'apartat anterior, i l'existència de metàl·lic serà determinada per cada Departament.
Els talons seran signats pel secretari general tècnic o pel cap del Servei i per l'Habilitat del Departament o Servei.
Article cinquè.- 1.Tots els Habilitats dels Departaments portaran, en un llibre especial, l'examen del qual anirà a càrrec de la Intervenció Delegada, compte corrent correlatiu amb el Banc d'Espanya, carregat, per tant, en l'import dels manaments a justificar i abonat en els dels talons expedits contra el Banc.
També es portaran comptes particulars, per a cada manament, que serviran de justificant.
2.Mitjançant Ordre del Departament d'Economia i Finances es determinarà el sistema d'anotació en els comptes corrents de pagament "en ferm".
Article sisè.- Tant els saldos dels comptes corrents per a manaments "en ferm" com els dels comptes corrents per a manaments "a justificar" es consideraran integrants, a tots els efectes, del compte del Tresor de la Generalitat.
Article setè.- Els secretaris generals tècnics procediran a designar en el termini de trenta dies, des de l'entrada en vigor d'aquesta Ordre, els Habilitats de Departament a què es refereix aquesta Ordre i comunicaran a la Direcció General del Tresor i del Patrimoni les dades personals i la relació funcionarial amb l'Administració de la Generalitat dels esmentats Habilitats.
Primera.- Les quantitats afectes al pagament de les obligacions que regula la present Ordre que resultessin disponibles en els Departaments el dia d'entrada en vigor d'aquesta, hauran d'ésser ingressades en el compte corrent que correspongui i quedaran sotmeses al nou règim general.
Segona.- Abans del 31 de desembre de 1980, els Departaments procediran a sol·licitar de la Direcció General del Tresor i del Patrimoni l'obertura dels comptes corrents "a justificar".
Els interessos procedents de comptes corrents existents hauran d'ésser ingressats al Tresor de la Generalitat.
Tercera.- Mentre el volum d'operacions no aconselli la implantació dels pagaments "en ferm" a favor de les Habilitacions de Departament i Caixes Secundàries, queda en suspens el procediment establert per a aquests en la present Ordre.
Primera.- S'autoritza la Direcció General del Tresor i del Patrimoni i la Intervenció General per dictar les normes complementàries que requereixi l'execució d'aquesta Ordre.
Segona.- Aquesta Ordre entrarà en vigor el mateix dia de la seva publicació al Diari Oficial de la Generalitat.
Barcelona, 4 de desembre de 1980